QRENDI ………………. 3   MARSA ……………….. 2 Qrendi: J. Farrugia, D. Micallef, C. Caruana, N. Falzon, R. Dalli (B. Bondin 52’), M. Barbara, Z. Bowman, J. Da Silva Vargas (D. Martini 80’), C. Quaranta, K. Abela (D. Sammut 63’), J. Silveira Da Silva. Marsa: A. Roppas, M. Busuttil, N. Mocyk, L. Friggieri, M. Gauci, S. Darmanin, J. Theuma, P. Anizoba (C. Cardona 93’), N. Micallef, R. Gafa, L. Chiedozie (A. Streti 67’). Referee: Daniel Casha Qrendi kisbu rebħa drammatika b’gowl ta’ Sammut fl-94 minuta kontra Marsa li kienu qed jilagħbu b’ għaxar plejers sa mill-64 minuta. Il-logħba kienet ferm bilanċjata u missielta u dehret li se tintemm fi draw sakemm wasal il-gowl rebbieħ tas-sostitut Dasser Sammut li skorja doppjetta. Għal Marsa riżultat negattiv ieħor li jħallihom fl-aħħar post tal-klassifika u bi kriżi ta’ riżultati fejn kisbu żewġ punti fl-aħħar tmien logħbiet. Wara ftit minuti ta’ studju, Qrendi bdew jieħdu l-inizjattiva u anki jkunu perikolużi lejn il-lasta ta’ Roppas. L-ewwel kien Ryan Dalli li kellu xutt li għadda jħakkek mal-lasta, u wara kien Roppas li salva r-riżultat b’żewġ interventi determinanti fuq xuttijiet ta’ Silveira Da Silva u Quaranta. Fl-20 minuta Qtendi fetħu l-iskor meta ballun fit-tul żmarka lil CIRO QUARANTA u bil-gowlkiper Roppas inċert jekk joħroġx minn postu jew le u l-attakkant Taljan approfitta biex antiċipah u xeħet fil-lasta vojta. Fit-28 minuta Qrendi viċin it-tieni gowl b’ġirja tajba ta’ Quaranta fuq ix-xellug u pass lejn Ryan Dalli li x-xutt tiegħu mill-viċin kien salvat b’siequ minn Roppas. Ftit wara l-ewwel tentattiv minn naħa ta’ Marsa bix-xutt mill-bogħod ta’ Shawn Darmanin għal ftit ma ħasadx lil Farrugia bil-ballun jinżel fuq il-mimduda. Fil-35 minuta Marsa kisbu l-gowl tad-draw meta minn azzjoni ta’ korner kien PETER ANIZOBA li għola fuq kulħadd u bir-ras poġġa l-ballun fix-xibka. Fit-tieni taqsima l-logħba kienet iktar bilanċjata iżda mingħajr wisq azzjonijiet ta’ skor. Fl-64 minuta Marsa spiċċaw bi plejer inqas meta l-captain Melvin Busuttil kien muri karta ħamra għal fawl ta’ reazzjoni. Qrendi mill-ewwel approfittaw għaliex erba’ minuti wara marru minn fuq meta Da Silva Silveira daħal tajjeb fil-kaxxa u qassam lejn is-sostitut DASSER SAMMUT li ma kellux diffikulta jkompli l-ballun għal ġewwa. Marsa kisbu l-gowl tad-draw fil-85 minuta meta r-rovexxjata ta’ Gafà żmarkat lil Mark Gauci li ra x-xutt tiegħu jaħbat mal-mimduda iżda mir-rebound l-istess MARK GAUCI kompla għal ġewwa. Meta kollox deher li Marsa se jiksbu punt prezzjuż wasal il-gowl rebbieħ ta’ Qrendi fl-94 minuta meta reġa’ kien DASSER SAMMUT li bir-ras skorja fuq kross ta’ Silveira Da Silva. ŻEJTUN C ……………… 1   SWIEQI U. ……………… 3 Żejtun: D. Zarb, J. Galea, E. Vella, A. Carabott, E. Cardona (A. Smeir 66’), J. Castano, B. Farrugia, N. Tabone, R. Spiteri (J. Dias 70’), A. Farrugia, G. Azzopardi Swieqi: J.C. Debattista, J. Cassar, K. Muscat, K. Sultana, I. Margarit (E. Ayorinde 44’), M. Vella, G. Calabretta (M. Attard 82’), K. Olowoyo, S. Ibrahim (G. Bugeja 87’), M. Farrugia, S. Bugeja. Referee: Ezekiel Barbara Bir-raba’ rebħa konsekuttiva t-tim promoss ta’ Swieqi kompla javvanza u issa jinsab mat-timijiet ta’ quddiem. Kienet rebħa meritata kontra tim ta’ Żejtun li beda l-kampjonat b’ambizzjonijiet kbar, u li issa jinsab f’qagħda verament iddisprata. Rebħa waħda biss minn għaxar logħbiet u f’qagħda perikoluża tar-relegazzjoni, Żejtun iridu jbiddlu r-rotta immedjatament, iżda mhux se tkun faċli hekk kif jidher li hemm nuqqasijiet kbar speċjalment fl-attakk. Żejtun bdew fuq l-attakk u kien hemm xutt ta’ Castano wara sitt minuti li għadda ftit barra. Fit-12-il minuta Swieqi marru fil-vantaġġ meta MIRCO VELLA b’xutt mill-isbaħ mid-distanza ħasad għal kollox lil Zarb għal gowl verament sabiħ. Il-logħba baqgħet bilanċjata mingħajr wisq azzjonijiet ta’ skor, sakemm wasal il-gowl tad-draw fid-29 minuta. Mertu tal-gowl kellu Castano li żamm tajjeb il-ballun qabel żmarka lil RYAN SPITERI li b’xutt fil-baxx sab ix-xibka. Ftit wara Brooke Farrugia kellu xutt imur ftit għoli. Seba’ minuti mill-ftuħ tat-tieni taqsima azzjoni tajba ta’ Calabretta li daħal fil-kaxxa u twaqqa’ minn Neil Tabone għal penalty ċar. Mill-11-il metru l-istess GIANLUCA CALABRETTA ma żbaljax. Fil-65 minuta risposta ta’ Żejtun bix-xutt fil-baxx ta’ Brooke Farrugia jmur ftit barra u minuta wara azzjoni tajba ta’ Żejtun u xutt angolat ta’ Cardona jgħaddi minn quddiem il-lasta u jmur ftit barra. Fit-78 minuta Swieqi spiċċaw b’għaxar plejers meta Jackson Cassar intwera karta ħamra wara li żamm lil Castano li kellu ċans ovvju ta’ gowl. L-aħħar mumenti kienu xi ftit konfużi biż-Żwieten jixħtu kollox fl-attakk, iżda komplew jiftħu d-difiża u fis-sitt minuta ta’ ħin miżjud is-sostitut Ayorinde twaqqa’ minn Elland Vella, u l-istess AYORINDE spara fix-xibka mill-ħdax-il metru għal rebħa oħra konvinċenti ta’ Swieqi. Klassifika: Santa Lucia 19-il punt, Sirens 18-il punt, Lija Athletic 16-il punt, Swieqi United 16-il punt, Gudja United 14-il punt, Qrendi 14-il punt, Żebbuġ Rangers 13-il punt, Vittoriosa Stars 13-il punt, Pembroke Athleta 12-il punt, Mqabba 12-il punt, Naxxar Lions 11-il punt, Żejtun Corinthians 8 punti, San Ġwann 6 punti, Marsa 5 punti